b'\n_START_ARTICLE_\nKadi\n_START_PARAGRAPH_\nKadi (tur\xc5\xa1ko kad\xc4\xb1 iz arabskega \xd9\x82\xd8\xa7\xd8\xb6\xd9\x8a\xe2\x80\x8e, sodnik) je naziv islamskega sodnika, ki je sodil skladno s \xc5\xa1eriatskim pravom.\n_START_SECTION_\nZgodovina\n_START_PARAGRAPH_\nKadiji so se na\xc4\x8delno ukvarjali samo z verskimi vidiki pravnega predmeta, se pravi z zapu\xc5\xa1\xc4\x8dinami, nadarbinami (vakuf), sklepanjem zakonov in lo\xc4\x8ditvami, \xc4\x8deprav so njegova pooblastila zajemala tudi civilno in kazensko pravo._NEWLINE_Na samem za\xc4\x8detku je bilo delo kadijev omejeno na nekak\xc5\xa1no svetovanje, ker niso bili uradni dr\xc5\xbeavni uslu\xc5\xbebenci, ampak samo arbitri v sporih in poravnavah v zadevah, ki so jih pred tem obdelali drugi. Kadiji so postopoma prevzeli upravljanje vakufov, skrb za imetje sirot, invalidov in vseh drugih, ki niso bili zmo\xc5\xbeni skrbeti za lastne interese, in nadzor nad porokami \xc5\xbeensk brez skrbnika. Njihova razsodba je bila v vseh primerih dokon\xc4\x8dna._NEWLINE_Glede na to, da so imeli kadiji klju\xc4\x8dno vlogo v zgodnji islamski dru\xc5\xbebi, so na za\xc4\x8detku od njih zahtevali, da so polnoletni neporo\xc4\x8deni mo\xc5\xa1ki, muslimani, po\xc5\xa1tenega zna\xc4\x8daja in da dobro poznajo \xc5\xa1eriatsko pravo. \xc5\xbde v 7. in 8. stoletju so od njih zahtevali, da so sposobni razlagati dolo\xc4\x8dene pravne predpise, dobro poznajo Koran in hadise (sporo\xc4\x8dila, ki jih je Mohamed izgovoril ali na nek na\xc4\x8din sugeriral) in imeli ob\xc4\x8dutek za id\xc5\xbemo - soglasje islamske skupnosti o nekem zakonu v \xc5\xa1eriatskem pravu. Ti kriteriji so se kasneje spremenili, da bi lahko kadiji dobili absolutno avtoriteto v svojem delu, skladno s stali\xc5\xa1\xc4\x8di ene od \xc5\xa1tirih ortodoksnih islamskih pravnih \xc5\xa1ol (madhab)._NEWLINE_Prvi islamski voditelj, ki je za\xc4\x8del imenovati kadije, je bil drugi kalif Omar, da ni bilo treba njemu osebno razsojati v prav vseh sporih v njegovi verski skupnosti (umma). Kasneje so imeli zagotavljanje pravi\xc4\x8dnega sojenja za versko dol\xc5\xbenost vladarja in nanj prenesli imenovanje kadijev.'